钦定古今图书集成/明伦汇编/官常典/第534卷 > 郭英
## 钦定古今图书集成/明伦汇编/官常典/第534卷 > 郭英

按《明外史》本传：“英，巩昌侯子兴弟也。年十八，与子兴
同事太祖亲信，令直宿帐中，呼为‘郭四。数从征，皆有
功。战鄱阳湖，友谅中流矢死。或曰英矢也。从征武昌，
陈氏骁将陈同佥持槊突入，太祖呼英杀之，衣以战
袍。攻岳州，败其援兵。还克庐州、襄阳，授骁骑卫千户。
克淮安、濠州、安丰，进指挥佥事。从徐达定中原，又从’”
常遇春攻太原，劫其营。扩廓走，下兴州、大同，至沙净
州渡河，取西安、凤翔、巩昌、庆阳，追败贺宗哲于乱山。
迁本卫指挥副使，进克定西。讨察罕脑儿，克豋宁州，
斩首二千级，进河南都指挥使。时英女弟为宁妃，英
将赴镇，命妃饯英于第，赐白金二十罂，厩马二十匹。
在镇绥辑流亡，申明约束境内。大治九年移镇北平。
十三年召还，进前军都督府佥事。十四年从颍川侯
傅友德征云南。与陈桓、胡海分道进攻赤水河路。久
雨，河水暴涨。英斩木为筏，乘夜济。比晓，扺贼营。贼大
惊溃，擒乌撒并阿容等。攻克曲靖、陆凉、越州、关索岭、
椅子寨，降大理、金齿、广南平诸山寨。十六年从颍国
公友德平蒙化、邓州，济金沙，取北胜、丽江，前后斩首
一万三千馀级，生擒二千馀人，收精兵人马数万，船
千馀艘。十七年论平云南功，封武定侯，食禄二千五
百石，予世券。十八年加靖海将军，镇守辽东。二十年
从大将军冯胜北伐，纳哈出降。进征卤右副将军。从
蓝玉至捕鱼儿海，斩获无算。师还，厚赏赉，遣还乡。明
年召入京，命典禁兵。三十年，川、陕寇发，以为征西将
军讨平之。及还，御史裴承祖劾英私养家奴百五十
馀人，又擅杀男女五人。帝弗问。佥都御史张春等执
奏不已，乃命诸戚里大臣议其罪。议上，竟宥之。建文
时，从耿炳文、李景隆伐燕，无功。靖难后，罢归第。永乐
元年卒。赠营国公，谥“威襄。”英孝友，通书史，行师有纪
律，以忠谨见亲于太祖。又以女弟贵幸，恩宠尤渥，诸
功臣莫敢望焉。子十二人。